Bedrieërs vra tenders vir gesigmaskers | Netwerk24
10 Augustus 2020 13:01
Die departement sê in 'n verklaring die dokument is gebruik om niksvermoedende sakelui te vra om te tender vir 'n kontrak om 45 000 gesigmaskers (vir die departement) te verskaf.
Benewens die logo's op die brief het die bedrieërs ook die minister van verdediging en militêre veterane, Nosiviwe Mapisa-Nqakula, se naam gebruik.
Volgens die verklaring is die gebruik van die minister se naam 'n poging om van die regering en die departement te steel en wys dit hoe desperaat die bedrieërs is.
Die departement distansieer hom van die dokument en sê die minister het niks te doen met die verkryging van goedere of dienste nie, of versoeke vir die verkryging van beskermende toerusting in die departement nie. Die minister is ook nie betrokke by bedryfskwessies nie.
Die gebruik van die minister se naam om mense te bedrieg word sterk veroordeel.
Die sakegemeenskap word aangeraai om seker te maak dat alle tenderdokumente wat hulle ontvang by die sentrale verkrygingsdienssentrum se kantoor vir tenders in Centurion, Pretoria, geverifieer word.
Volgens die verklaring is dit nie die eerste keer dat so iets gebeur nie. Die departement sê hierdie optrede is 'n aanslag op klein en mediumondernemings se lewensbestaan.
"Dit verryk gesiglose diewe ten koste van eerlike, hardwerkende gemeenskapslede en lei tot onnodige ontwrigting, die likwidasie van opkomende kleinsakeondernemings en werksverliese."